Zagreb, 10. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), u predmetu otvorenom temeljem vlastitih saznanja protiv **dužnosnika Slavka Tešije, viceguvernera Hrvatske narodne banke,** na 141. sjednici, održanoj 10. rujna 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Slavka Tešije, viceguvernera Hrvatske narodne banke, neće se pokrenuti, obzirom da isplaćeni iznos prigodne nagrade do propisanog iznosa (božićnice) od po 700,00 kn dana 18. prosinca 2018. i 18. prosinca 2019. te dara za dijete od po 600,00 kn dana 30. studenoga 2018. i 5. prosinca 2019., sukladno odredbi članka 67. Zakona o Hrvatskoj narodnoj banci („Narodne novine“, broj 75/08., 54/13. i 47/20.), ne predstavlja primitak dodatne naknade**

**koji bi upućivao na moguću povredu odredbe članka 7. stavka 1. podstavka d) ZSSI-a.**

Obrazloženje

U Povjerenstvu je 5. studenoga 2020. pod brojem 711-U-4031-P-245/20-01-3 temeljem vlastitih saznanja, nakon izvršenog uvida u podatke kojima raspolaže Porezna uprava na temelju ovlaštenja iz sklopljenog Sporazuma, otvoren predmet protiv dužnosnika Slavka Tešije, viceguvernera Hrvatske narodne banke, **povodom koje se vodi predmet** P-245/20.

U postupku utvrđivanja jesu li dužnosnici Hrvatske narodne banke primali dodatne naknade za poslove obnašanja javne dužnosti, utvrđeno je da je dužnosnik Slavko Tešija u 2018. i 2019. godini ostvario dodatne naknade povodom obnašanja dužnosti viceguvernera Hrvatske narodne banke, i to 18. prosinca 2018. te 18. prosinca 2019. u iznosu od po 700,00 kn, šifra primitka 22 (prigodne nagrade, do propisanog iznosa (božićnica, naknada za godišnji odmor) te 30. studenoga 2018. i 5. prosinca 2019. u iznosu od po 600,00 kn, šifra primitka 21, dar djetetu do 15 godina starosti i potpore za novorođenče do propisanog iznosa.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Slavko Tešija dužnost viceguvernera Hrvatske narodne banke obnaša od 18. srpnja 2018. U izvješću o imovinskom stanju kojeg je podnio Povjerenstvu 29. kolovoza 2018. povodom stupanja na navedenu dužnost, dužnosnik je naveo da istu obnaša profesionalno te je naveo podatke o plaći koju prima za njezino obnašanje.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 13. ZSSI-a propisano je da su guverner, zamjenik guvernera i viceguverner Hrvatske narodne banke dužnosnici u smislu navedenog Zakona, stoga je i dužnosnik Slavko Tešija povodom obnašanja dužnosti viceguvernera Hrvatske narodne banke obvezan postupati sukladno odredbama ZSSI-a.

Člankom 7. točkom d) ZSSI-a, kao jedno od zabranjenih djelovanja, propisano je da je dužnosnicima zabranjeno primati dodatnu naknadu za poslove obnašanja javnih dužnosti.

S obzirom da je iz provjere podataka proizlazilo da su dužnosniku Slavku Tešiji istovremeno uz primanje plaće za obnašanje dužnosti viceguvernera HNB-a isplaćene i prigodne naknade do popisanog iznosa odnosno drugi primici koji se isplaćuju uz plaću, Povjerenstvo je u predmetnom postupku utvrđivalo predstavljaju li primici tih iznosa moguću povredu članka 7. podstavka d) ZSSI-a.

Člankom 67. stavkom 1. Zakona o Hrvatskoj narodnoj banci („Narodne novine“ broj: 75/08., 54/13. i 47/20.), koji je donesen 2008.g., propisano je da za vrijeme obnašanja dužnosti guverner, zamjenik guvernera i viceguverneri Hrvatske narodne banke imaju pravo na plaću te ostala materijalna i druga prava iz radnog odnosa u skladu s općim aktima Hrvatske narodne banke. Stavkom 2. istog članka propisano je da se na prava i obveze guvernera, zamjenika guvernera i viceguvernera Hrvatske narodne banke, koji nisu utvrđeni ovim Zakonom ili Statutom Hrvatske narodne banke, primjenjuje Zakon o sprječavanju sukoba interesa u obnašanju javnih dužnosti.

Člankom 23. Statuta HNB-a propisano je da o pravima i obvezama zaposlenika Hrvatske narodne banke iz radnog odnosa i u vezi s radnim odnosom odlučuje guverner Hrvatske narodne banke. Prava i obveze iz radnog odnosa guvernera, zamjenika guvernera i viceguvernera uređuju se ugovorom o radu u skladu sa Zakonom o radu, Zakonom o Hrvatskoj narodnoj banci, tim Statutom i općim aktima Hrvatske narodne banke. Plaća guvernera, zamjenika guvernera i viceguvernera određuje se općim aktom kojim se određuju plaće zaposlenika Hrvatske narodne banke.

Slijedom gore navedenog, Povjerenstvo utvrđuje kako je Zakonom o HNB-u izričito propisano kako guverner, zamjenik guvernera i viceguverneri Hrvatske narodne banke za vrijeme obnašanja dužnosti imaju pravo na plaću te ostala materijalna i druga prava iz radnog odnosa, u skladu s općim aktima HNB-a te da se na prava i obveze guvernera, zamjenika guvernera i viceguvernera Hrvatske narodne banke, koji nisu utvrđeni navedenim Zakonom ili Statutom HNB-a, primjenjuje Zakon o sprječavanju sukoba interesa u obnašanju javnih dužnosti, odnosno ZSSI. U tom smislu odredbe Zakona o HNB-u su, u ovom dijelu, lex specialis u odnosu na odredbe ZSSI-a te imaju prednost u primjeni.

Povjerenstvo pritom ističe kako je u vrijeme donošenja Zakona o HNB-u 2008. bio na snazi Zakon o sprječavanju sukoba interesa u obnašanju javnih dužnosti („Narodne novine“, broj: 163/03., 94/04., 48/05., 141/06., 60/08.), koji je u članku 6. propisivao zabranjena djelovanja dužnosnika. Podstavkom d) navedenog članka bilo je propisano da je dužnosnicima zabranjeno primiti dodatnu naknadu za poslove obnašanja javnih dužnosti. Stupanjem na snagu ZSSI-a 2011. prestao je važiti Zakon o sprječavanju sukoba interesa u obnašanju javnih dužnosti, ali je novi ZSSI u članku 7. podstavku d) propisivao predmetnu zabranu na jednak način kao i ranije važeći Zakon. Stoga Povjerenstvo utvrđuje kako se odredba članka 67. Zakona o HNB-u, koja je na snazi ostala nepromijenjena od 2008. do danas, može na odgovarajući način primjenjivati, bez obzira što se ista referira na Zakon koji je prestao važiti 2011. godine.

Slijedom navedenog, istovremeno primanje plaće za profesionalno obnašanje dužnosti viceguvernera Hrvatske narodne banke te primanje prigodnih nagrada do propisanog iznosa i dara za dijete, ne predstavlja povredu članka 7 podstavka d) ZSSI-a, obzirom da njihova isplata, sukladno članku 67. Zakona o Hrvatskoj narodnoj banci, ne predstavlja primitak dodatne naknade koji bi upućivao na moguću povredu odredbe članka 7. stavka 1. podstavka d) ZSSI-a.

Stoga je Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Slavko Tešija, elektronička dostava
2. Objava na internetskoj stranici Povjerenstva
3. Pismohrana